Careva džamija u Bileći
<s>Careva džamija u Bileći (Gradska ili Obradovića džamija), nalazi se u centru Bileće, Bosna i Hercegovina.</s><s>Komisija za očuvanje nacionalnih spomenika, na sjednici održanoj od 16. do 22. maja 2006. godine je donijela odluku da se džamija proglasi za nacionalni spomenik BiH.</s><s>Ovu odluku Komisija je donijela u sljedećem sastavu: Zeynep Ahunbay, Amra Hadžimuhamedović (predsjedavajuća), Dubravko Lovrenović, Ljiljana Ševo i Tina Wik.</s>

<s>Historija 
Izgradnja Careve džamije započeta je 1889. godine i dovršena je 1895. godine.</s><s>Nova džamija u gradu sagrađena je na temeljima stare džamije.</s><s>Džamija je izgrađena novcem kojeg je dala Zemaljska vlada BiH (40 000 kruna) i domaće stanovništvo.</s><s>U isto vrijeme kad je građena džamija u Bileći, u njenoj neposrednoj blizini, građena je i pravoslavna crkva.</s><s>Crkva je sagrađena 1896. godine.</s><s>Zemaljska vlada je dala potrebna finansijska sredstva i za izgradnju crkve.</s><s>Kako se džamija počela graditi od neobrađenog kamena, bilećki muslimani su se obratili caru Franji Josifu u Beč, sa predstavkom i zamolili da se džamija u Bileći izgradi od tesanog kamena kao i crkva.</s><s>Car je dao odobrenje i poklonio ćilim.</s><s>Munara Careve džamije je bila oštećena od udara groma 1925. godine, i to njen donji dio, kaca,  koji je kasnije restauriran.</s><s>Za vrijeme II svjetskog rata, džamija je bila oštećena na nekoliko mjesta, i tom prilikom su bili oštećeni krov i zidovi.</s><s>Godine 1965. ova oštećenja su sanirana.</s><s>Tada je izgrađena gasulhana i ograđen harem džamije.</s><s>Careva džamija je minirana 1992. godine i tom prilikom su potpuno uništeni krov, munara i enterijer džamije, dok su zidovi znatno oštećeni.</s><s>Ponovo je obnovljena 2011. godine.</s>

<s>Opis 
Prema konceptu prostorne organizacije, Careva džamija pripada tipu jednoprostornih džamija dimentija 11,4x11,4 metara, sa kamenom munarom visine 23 metra.</s><s>Kamene munare kvadratne osnove  nalaze se jedino uz džamije u Hercegovini.</s><s>Munare četvrtastog oblika imale su Telarevića džamija u Bjeljanima kod Stoca, džamije u okolini Bileće: Avdića džamija u Planoj, džamija u Kljunima, Kružnju i Svinjarini, džamije na području Nevesinja: Perkušića džamija u Nevesinju, Čelebića džamija u Donjoj Bijenji, džamija u Kruševljanima, zatim, džamija u Glavatičevu kod Konjica, Fatime kadune u Mostaru.</s>

<s>Centralni prostor džamije je natkriven unutrašnjom kupolom sa tjemenom na visini od cca 11 m od kote poda džamije.</s><s>Kupola je pokrivena šesterostrešnim šatorastim krovom, drvene konstrukcije.</s><s>Šatorasti krov je oslonjen na osmougaoni tambur.</s><s>Prelaz iz kvadratne osnove u tambur ostvaren je preko četiri trompe.</s>

<s>U enterijeru je mihrab bez dekora, mimber od kamena i drveni mahfil.</s>

<s>Literatura 
 Mehmed Mujezinović - Islamska epigrafika Bosne i Hercegovine</s>

<s>Reference</s>

<s>Vanjski linkovi</s>

<s>Džamije u Bileći
Nacionalni spomenici u Bileći</s>

